"Ако обичате, не идвайте във Великобритания - тук вали, работа се намира трудно и е ниско платена." Кампания с тези основни послания замислят управляващите в страната, за да намалят имиграцията догодина, когато ще отпаднат ограниченията за граждани на Румъния и България да работят и живеят на Острова, съобщи британският вестник Guardian.

Според британски министър, цитиран от вестника, негативната рекламна кампания трябва "да коригира впечатлението, че улиците тук са павирани със злато". Източник от "Даунинг стрийт" заявил вчера: "Вярно е, че се обмислят различни варианти, но сега няма да коментираме конкретните неща, които се споменават. Това е процес, който е в ход, и предстои да направим предложения, когато му дойде времето." Според същия източник правителството не смята, че промяната в правилата задължително ще доведе до голям наплив на хора, още повече че румънците имат тесни връзки с Германия и Италия, а не с Великобритания.

Преброяване на имигрантите

Британското вътрешно министерство не е оповестило официална прогноза колко от близо 29-те милиона румънски и български граждани биха се възползвали от отпадането на ограниченията на британския трудов пазар. Според организации като MigrationWatch през идните пет години от двете държави ще дойдат 250 000 души. Депутатът консерватор Филип Холобоун твърди, че за две години общността на българите и румънците ще достигне 425 000 души. Но експерти поставят под съмнение подобни прогнози, тъй като те се основават на броя на поляците и чехите, които дойдоха във Великобритания през 2004 г., посочва Guardian. Тогава едва три от 25 държави отвориха трудовия си пазар, докато сега това ще направят всички общо 8 страни от ЕС, включително големи и привлекателни за търсещите работа икономики като Германия, Франция и Румъния.